ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 εδάφιο 2 της συνθήκης ΕΚ σχετικά με την κοινή θέση του Συμβουλίου όσον αφορά την έκδοση κανονισμού του Ευρωπαϊκού Κοινοβουλίου και του Συμβουλίου για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο

2002/0141 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ κατ' εφαρμογή της δεύτερης υποπαραγράφου του άρθρου 251 παράγραφος 2 της συνθήκης ΕΚ σχετικά με την κοινή θέση του Συμβουλίου όσον αφορά την έκδοση κανονισμού του Ευρωπαϊκού Κοινοβουλίου και του Συμβουλίου για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία υποβολής της πρότασης στο ΕΚ και στο Συμβούλιο[COM(2002)377 τελικό - 2002/0141(COD)]: // 11 Ιουλίου 2002.

Ημερομηνία της γνώμης της Ευρωπαϊκής Οικονομικής και Κοινωνικής Επιτροπής: // 26 Φεβρουαρίου 2003.

Ημερομηνία της γνώμης του Ευρωπαϊκού Κοινοβουλίου, πρώτη ανάγνωση: // 5 Ιουνίου 2003.

Ημερομηνία διαβίβασης της τροποποιημένης πρότασης : // 22 Οκτωβρίου 2003

Ημερομηνία έγκρισης της κοινής θέσης: // 27 Οκτωβρίου 2003 (ομόφωνα)

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Τρίτη πρόταση της δέσμης πέντε προτάσεων με σκοπό την ενοποίηση και την ενημέρωση των υφιστάμενων κοινοτικών κανόνων για την υγιεινή των τροφίμων.

Κύριος σκοπός της πρότασης είναι να συμβάλλει έτσι ώστε οι υπάρχοντες κανόνες σχετικά με τους επίσημους ελέγχους για την υγιεινή των τροφίμων ζωικής προέλευσης να καταστούν πιο επιστημονικοί και να βασίζονται περισσότερο στην εκτίμηση του κινδύνου, καθώς και να εισάγει τις κύριες αρχές της νομοθεσίας τροφίμων (αρχή «από το αγρόκτημα ως το τραπέζι, καθορισμός των υποχρεώσεων των αρμόδιων αρχών). Τα προϊόντα που υπάγονται στο πεδίο εφαρμογής της πρότασης είναι το κρέας, τα αλιευτικά προϊόντα, τα δίθυρα μαλάκια και το γάλα.

3. ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

3.1. Γενική παρατήρηση

Στη σύνοδο ολομέλειας της 5ης Ιουνίου 2003 η Επιτροπή επεσήμανε ότι:

- Μπορεί να κάνει δεκτές τις ακόλουθες τροπολογίες στο σύνολο ή εν μέρει με τον όρο να γίνουν ορισμένες τροποποιήσεις στη διατύπωσή τους: 3, 5, 7, 11, 12, 18, 19, 21, 22, 23, 24, 26, 27, 28, 29, 32, 34, 35, 41, 45, 47, 49, 51, 56, 57, 61, 66, 85, 96, 104, 110, 116, 120, 121, 130, 131, 132, 133, 134, 138, 141, and

- Δεν μπορεί να κάνει δεκτές τις εξής τροπολογίες: 2, 4, 6, 10, 14, 15, 21 (σημείο 6), 25, 30, 31, 33, 36, 37, 38, 44, 46, 55, 58, 59, 60, 62, 63, 64, 65, 67, 68, 69, 70, 71, 72, 73, 75, 76, 77, 78, 80, 81, 83, 86, 87 (εν μέρει), 88 (εν μέρει), 90, 100, 101, 102, 103, 105, 106, 107, 109, 112, 114, 117, 118, 119, 122 (εν μέρει), 123, 125, 126, 127, 128, 129, 135, 136, 137, 139, 140, 143.

- Μπορεί να κάνει δεκτές όλες τις υπόλοιπες τροπολογίες.

Το Συμβούλιο κατέβαλε σημαντικές προσπάθειες για να κατευνάσει τις ανησυχίες του Ευρωπαϊκού Κοινοβουλίου στον εξαιρετικά πολύπλοκο από τεχνικής άποψης αυτό φάκελο. Παρότι οι τροπολογίες του Συμβουλίου δεν ευθυγραμμίζονται πάντοτε με τη διατύπωση που προτείνει στη γνώμη του το Κοινοβούλιο, ας σημειωθεί ότι κατέβαλε προσπάθειες για να σεβαστεί τους στόχους του τελευταίου. Επίσης, έλαβε σε μεγάλο βαθμό υπόψη τις τροπολογίες που έκανε δεκτές η Επιτροπή.

Η κοινή θέση του Συμβουλίου περιλαμβάνει επίσης μια σειρά από διατάξεις που συνάδουν με το σκοπό των τροπολογιών τις οποίες είχε αρχικά απορρίψει η Επιτροπή. Καθώς οι εν λόγω διατάξεις λαμβάνουν υπόψη τις απόψεις της Επιτροπής, η τελευταία τις έκανε δεκτές.

3.2. Σχέση με τον κανονισμό (ΕΚ) αριθ. 178/2002 (γενική νομοθεσία για τα τρόφιμα)

Η Επιτροπή απέρριψε τις τροπολογίες 4, 25 και 70 σχετικά με τις δαπάνες επιθεώρησης, τις ενιαίες κυρώσεις σε περίπτωση μη συμμόρφωσης και το δικαίωμα προσφυγής αντίστοιχα. Το Συμβούλιο ευθυγραμμίζεται με τη θέση της Επιτροπής σχετικά με τα ανωτέρω σημεία.

Ωστόσο, στο άρθρο 9 της κοινής θέσης, το Συμβούλιο εισήγαγε ορισμένα νέα στοιχεία στην τροπολογία 25 (δράση σε περίπτωση μη συμμόρφωσης). Η Επιτροπή κάνει δεκτή την τροποποίηση αυτή, καθώς την αρμοδιότητα σχετικά με τη φύση της δράσης που πρέπει να αναληφθεί σε περίπτωση μη συμμόρφωσης διατηρούν τα κράτη μέλη.

3.3. Μεταφορά των απαιτήσεων από τα παραρτήματα στα άρθρα

Με την τροπολογία 21 εξασφαλίζεται ότι οι βασικές προϋποθέσεις σχετικά με το νομοθεσία των τροφίμων εμφανίζονται στα άρθρα και όχι στο παράρτημα.

Ο στόχος της τροπολογίας αυτής λήφθηκε υπόψη στο άρθρο 5 της κοινής θέσης. Το Συμβούλιο ωστόσο δεν έλαβε υπόψη του το σημείο 6 της τροπολογίας 21 (που περιορίζει το ρόλο του προσωπικού των σφαγείων όσον αφορά τις επιθεωρήσεις για το κρέας πουλερικών και κουνελιών) στην κοινή θέση. Το Συμβούλιο ακολουθεί ως προς το θέμα αυτό τη θέση της Επιτροπής για την τροπολογία 21.

3.4. Ευελιξία για τις μικρομεσαίες και τις βιοτεχνικές επιχειρήσεις

Με τις τροπολογίες 3 και 138 προβλέπεται η δυνατότητα ευελιξίας για τις μικρομεσαίες επιχειρήσεις, τις παραδοσιακές μεθόδους παραγωγής και τις απομακρυσμένες περιοχές.

Η αιτιολογική σκέψη 4 και οι παράγραφοι 4 έως 7 του άρθρου 17 της κοινής θέσης αντικατοπτρίζουν το στόχο των τροπολογιών αυτών.

Το Συμβούλιο δεν έλαβε υπόψη του την τροπολογία 15 που εισάγει έναν ορισμό για τις μικρές βιοτεχνικές μονάδες (ορισμό που δεν έκανε δεκτό η Επιτροπή).

3.5. Επιτροπολογία

Οι τροπολογίες 116, 120, 130 και 131 αφορούν την επιτροπολογία (τροποποίηση των παραρτημάτων, εφαρμογή των κανόνων και μεταβατικά μέτρα). Τα θέματα αυτά καλύπτονται με τα άρθρα 16, 17 και 18 της κοινής θέσης.

3.6. Εισαγωγές

Οι τροπολογίες 26, 27, 28, 29, 32, 34 και 35 έχουν ως στόχο να εισαγάγουν στην πρόταση τις απαιτήσεις για τις εισαγωγές που περιείχε το παράρτημα ΙΙΙ της πρότασης «Υγιεινή 2» [COM (2000)438 2000/0179COD]. Τα θέματα αυτά ρυθμίζονται με τα άρθρα 10-15 (με τον όρο να γίνουν ορισμένες διορθώσεις στη διατύπωση) της κοινής θέσης.

3.7. Πληροφορίες για την τροφική αλυσίδα

Στόχος μιας σειράς τροπολογιών είναι το σύστημα πληροφοριών για την τροφική αλυσίδα (πληροφορίες από το αγρόκτημα που πρέπει να συνοδεύσει τα ζώα στη σφαγή) να καταστεί περισσότερο ευέλικτο. Οι σχετικές τροπολογίες που έκανε δεκτές η Επιτροπή είναι οι 47, 48, 49 και 51.

Καθώς πολλές από τις απαιτήσεις σχετικά με τις πληροφορίες για την τροφική αλυσίδα εμπίπτουν στα καθήκοντα των υπεύθυνων επιχειρήσεων τροφίμων, το Συμβούλιο αποφάσισε να τις μεταφέρει στην «Υγιεινή 2» [COM (2000)438 2000/0179COD], λαμβάνοντας υπόψη τις ανωτέρω τροπολογίες. Οι τροπολογίες αυτές ενσωματώθηκαν λοιπόν στο τμήμα του παραρτήματος ΙΙ της «Υγιεινή 2».

3.8. Σήμα καταλληλότητας

Το Συμβούλιο εισήγαγε τις αρχές της τροπολογίας 61 σχετικά με το σήμα καταλληλότητας νωπού κρέατος, που είχε κάνει εν μέρει δεκτή η Επιτροπή με τον όρο να γίνουν ορισμένες συντακτικές διορθώσεις, στο κεφάλαιο ΙΙΙ του τμήματος Ι της κοινής θέσης.

Το Συμβούλιο δεν έλαβε υπόψη του τις τροπολογίες 62, 63, 64 και 65 (που απέρριψε η Επιτροπή). Το Συμβούλιο και η Επιτροπή πιστεύουν ότι το σήμα καταλληλότητας πρέπει να εφαρμόζεται μόνο στο κόκκινο κρέας ενώ, σύμφωνα με τις τροπολογίες του Ευρωπαϊκού Κοινοβουλίου, πρέπει να χρησιμοποιείται και για το κρέας των πουλερικών και των κουνελιών. Όσον αφορά την τροπολογία 60 (που επίσης απέρριψε η Επιτροπή), ο στόχος της να διασαφηνιστεί ότι οι επίσημοι βοηθοί μπορούν να ελέγχουν το σήμα καταλληλότητας συμπεριλήφθηκε στην κοινή θέση.

3.9. Οπτική επιθεώρηση μετά τη σφαγή

Με βάση επιστημονικές συμβουλές (SCVPH), εισήχθη στην πρόταση της Επιτροπής η δυνατότητα να γίνεται οπτική επιθεώρηση μετά τη σφαγή για ορισμένες κατηγορίες χοίρων πάχυνσης. Η οπτική αυτή επιθεώρηση θα αντικαταστήσει την αναλυτική επιθεώρηση (με τομές και ψηλάφηση) που πραγματοποιείται σύμφωνα με τους τρέχοντες κανόνες. Η τροπολογία 109 καταργεί τη δυνατότητα οπτικής επιθεώρησης και συνεπώς δεν έγινε δεκτή από την Επιτροπή. Το Συμβούλιο υιοθέτησε την πρόταση της Επιτροπής και δεν έλαβε υπόψη του την τροπολογία 109.

3.10. Προσωπικό της επιχείρησης με καθήκοντα επίσημων ελέγχων.

Η πρόταση της Επιτροπής διαλαμβάνει ότι το προσωπικό των επιχειρήσεων θα πραγματοποιεί ορισμένες δραστηριότητες ελέγχου. Ορισμένες τροπολογίες έρχονται σε έντονη αντίθεση με την αρχή της συμμετοχής του προσωπικού των επιχειρήσεων στη διενέργεια δραστηριοτήτων ελέγχου. Οι τροπολογίες αυτές είναι οι 81, 100, 127, 135, 136, 139 και 140. Οι τροπολογίες αυτές δεν έγιναν δεκτές από την Επιτροπή αλλά ούτε και λήφθηκαν υπόψη από το Συμβούλιο.

Όσον αφορά την τροπολογία 83, η Επιτροπή και το Συμβούλιο απέρριψαν το τμήμα της σχετικά με τα προσωπικό των σφαγείων, αλλά η κοινή θέση συνάδει με το υπόλοιπο τμήμα της.

Η τροπολογία 87 εισάγει ορισμένες προϋποθέσεις για τη συμμετοχή του προσωπικού των επιχειρήσεων στους επίσημους ελέγχους. Η Επιτροπή αποδέχτηκε ορισμένα από τα στοιχεία της τροπολογίας. Στην κοινή θέση, τα στοιχεία αυτά εντάσσονται στην παράγραφο 6 του άρθρου 5 και στο παράρτημα Ι, τμήμα ΙΙΙ, κεφάλαιο ΙΙΙ, σημείο Α παράγραφος 2 στοιχείο δ).

3.11. Παρουσία κτηνίατρου σε μικρά σφαγεία

Η τροπολογία 85, που έκανε δεκτή η Επιτροπή με τον όρο να γίνουν ορισμένες αλλαγές στη διατύπωσή της, αναφέρει ότι η παρουσία επίσημου κτηνίατρου στα μικρά σφαγεία μπορεί να απαιτείται ανάλογα με την ανάλυση των κινδύνων.

Στην κοινή θέση, το εν λόγω στοιχείο εντάσσεται στο σημείο 2 του κεφαλαίου ΙΙ του τμήματος ΙΙΙ στο παράρτημα Ι.

3.12. Κατάρτιση

Η Επιτροπή έκανε δεκτό ένα μεγάλο αριθμό τροπολογιών που αφορούν τις απαιτήσεις κατάρτισης για τους επίσημους κτηνίατρους και τους επίσημους βοηθούς. Οι τροπολογίες αυτές είναι οι 88 (εν μέρει), 89, 91, 92, 93, 94, 95, 96, 97, 98 και 99.

Το παράρτημα Ι, τμήμα ΙΙΙ, κεφάλαιο ΙV.B της κοινής θέσης συμβαδίζει με τις τροπολογίες αυτές.

3.13. Ζώντα δίθυρα μαλάκια και αλιευτικά προϊόντα

Οι τροπολογίες για το θέμα αυτό που έγιναν δεκτές από την Επιτροπή (τροπολογίες 121 και 124) έχουν ληφθεί υπόψη στο άρθρο 18 (σχετικά με τις δοκιμές μαλάκιων) και στο παράρτημα ΙΙΙ, κεφάλαιο Ι (σχετικά με τους επίσημους ελέγχους ζώων ιχθυοκαλλιέργειας).

Επίσης, το Συμβούλιο συνεκτίμησε την τροπολογία 122 (εν μέρει δεκτή από την Επιτροπή) προκειμένου να εξασφαλιστεί ευελιξία στην δειγματοληψία των ζώντων δίθυρων μαλάκιων.

3.14. Άλλες τεχνικές και συντακτικές τροπολογίες

Οι υπόλοιπες τροπολογίες που έκανε δεκτές η Επιτροπή έχουν σκοπό να βελτιώσουν το κείμενο από τεχνικής και συντακτικής άποψης.

Σε γενικές γραμμές το Συμβούλιο έλαβε υπόψη του τις τροπολογίες αυτές.

4. ΣΥΜΠΕΡΑΣΜΑ

Το κείμενο της κοινής θέσης συμβαδίζει σε γενικές γραμμές με τις τροπολογίες του Ευρωπαϊκού Κοινοβουλίου που έγιναν δεκτές από την Επιτροπή. Οι στόχοι ορισμένων τροπολογιών που δεν έγιναν δεκτές από την Επιτροπή ενσωματώθηκε, ωστόσο, στην κοινή θέση, εκτός από τις τροπολογίες σχετικά με:

- Τη συμμετοχή του προσωπικού των σφαγείων στις επιθεωρήσεις κρέατος.

- Το σήμα καταλληλότητας του κρέατος,

- Την οπτική επιθεώρηση ορισμένων κατηγοριών χοιρείου κρέατος.

5. Σχόλια επι της κοινής θέσης

Άρθρο 3 παράγραφος 7

Η Επιτροπή θα εξετάσει με ποιον τρόπο θα μπορούν να διατίθενται οι κατάλογοι των εγκεκριμένων εγκαταστάσεων μέσω του διαδικτύου, καθώς και την ελάχιστη συχνότητα ενημέρωσης των καταλόγων αυτών και, αν κριθεί απαραίτητο, θα προβεί σε προτάσεις σχετικά.

Άρθρο 5 παράγραφος 6

Η Σουηδία χαιρετίζει τις προτάσεις για την επέκταση της εργασίας των βοηθών που απασχολούν οι επιχειρήσεις σε σχέση με την παρούσα κατάσταση. Ωστόσο, η χώρα αυτή εξέφρασε τη λύπη της διότι οι βοηθοί που απασχολούν οι επιχειρήσεις δεν εργάζονται σε ισότιμη βάση με τους επίσημους βοηθούς, όσον αφορά τα καθήκοντά τους, παρά τις απαιτήσεις εφάμιλλης κατάρτισης και ικανοτήτων καθώς και της άσκησης των καθηκόντων τους υπό την παρακολούθηση επίσημου κτηνιάτρου, που ισχύουν εξίσου και για τις δύο κατηγορίες βοηθών. Η Σουηδία αντιμετωπίζει θετικά το ενδεχόμενο ενημέρωσης των παρόντων κανόνων μέσω της διαδικασίας της επιτροπής και αναμένει από την Επιτροπή να επανεξετάσει σύντομα τους σχετικούς κανόνες για να διευκολύνει την επέκταση του συστήματος των βοηθών σε επιχειρήσεις. Έτσι, θα επιτευχθεί η ισοτιμία των τελευταίων με τους επίσημους βοηθούς.

Άρθρο 15 παράγραφος 2

Η Επιτροπή επιβεβαιώνει ότι τα πλοία-εργοστάσια και τα πλοία-ψυγεία θα αναφέρονται πάντοτε βάσει της σημαίας της χώρας που φέρουν ακόμα και αν άλλο κράτος μέλος διενεργεί ελέγχους στα πλοία αυτά βάσει του άρθρου 15 παράγραφος 2 στοιχείο β).

Άρθρο 17 παράγραφος 6

Η Επιτροπή δηλώνει ότι διαβουλεύεται χωρίς καθυστερήσεις με τα κράτη μέλη στο πλαίσιο της Μόνιμης Επιτροπής για την Τροφική Αλυσίδα και την Υγεία των Ζώων βάσει του άρθρου 17 παράγραφος 6.

Άρθρο 21 - Επανεξέταση

Η Επιτροπή δηλώνει ότι, όποτε υποβάλλει έκθεση προς το Ευρωπαϊκό Κοινοβούλιο και το Συμβούλιο για την ανασκόπηση της εμπειρίας που αποκτήθηκε από την εφαρμογή του κανονισμού, όπως διαλαμβάνεται στο άρθρο 21, εξετάζει ιδίως εάν:

α) οι διαφορές στις προσεγγίσεις των κρατών μελών όσον αφορά τον αριθμό του απασχολούμενου προσωπικού δημιουργούν προβλήματα για την ασφάλεια των τροφίμων,

β) είναι σκόπιμο να ενισχυθούν οι ελάχιστες απαιτήσεις κατάρτισης των επίσημων βοηθών,

γ) είναι κατάλληλο να διευρυνθεί το πεδίο εφαρμογής των κανόνων που επιτρέπουν τη σφαγή των εκτρεφόμενων θηραμάτων στο χώρο παραγωγής.

Εάν κριθεί σκόπιμο, η ανωτέρω έκθεση θα συνοδεύεται από τις κατάλληλες προτάσεις.

Παράρτημα I, τμήμα III, κεφάλαιο IV, μέρος B

Η Επιτροπή θα εξετάσει κατά πόσο είναι εφικτό και σκόπιμο να επεκταθεί το παράρτημα Ι, τμήμα ΙΙΙ, κεφάλαιο IV, μέρος Β, παράγραφος 8 στις περιπτώσεις όπου οι επίσημοι βοηθοί διενεργούν καθήκοντα δειγματοληψίας και ανάλυσης και, εάν κριθεί αναγκαίο, θα προβεί στις σχετικές προτάσεις.

Παράρτημα I, τμήμα IV, κεφάλαιο ΙΧ, μέρος Α

Η Επιτροπή θα ζητήσει την παροχή επιστημονικών συμβουλών σχετικά με το κατά πόσο είναι δυνατόν να πιστοποιηθεί ότι ολόκληρες περιοχές δεν έχουν μολυνθεί από κυστίκερκο και, εάν κριθεί αναγκαίο, θα προτείνει τροποποιήσεις του παραρτήματος Ι μέσω της επιτροπολογίας.

Επιβάρυνση του κόστους των επίσημων ελέγχων

Το Συμβούλιο και η Επιτροπή βεβαιώνουν ότι ο κανονισμός δεν θα επηρεάσει την ικανότητα των κρατών μελών να ανακτούν τις δαπάνες που συνδέονται με τους επίσημους ελέγχους των υπευθύνων επιχειρήσεων τροφίμων σύμφωνα με την οδηγία σχετικά με τις αμοιβές των κτηνιάτρων, εν αναμονή της έκδοσης του κανονισμού για τους επίσημους ελέγχους ζωοτροφών και τροφίμων.

Ορθή μεταχείριση των ζώων

Η Σουηδία θεωρεί ζωτικής σημασίας όλα τα ζώα που φτάνουν στη σφαγή να επιθεωρούνται από επίσημο κτηνίατρο για να εξακριβώνεται ότι τα ζώα δεν ταλαιπωρήθηκαν κατά τη μεταφορά τους. Επιπλέον, η χώρα αυτή θεωρεί ότι η παρουσία επίσημου κτηνίατρου κατά τη σφαγή είναι απαραίτητη προκειμένου ο τελευταίος να παρακολουθεί την προστασία των ζώων, μεταξύ άλλων για την αναισθητοποίηση και την αφαίμαξή τους. Το αίτημα παρουσίας επίσημου κτηνιάτρου είναι σημαντικό και για την εδραίωση της εμπιστοσύνης των καταναλωτών όσον αφορά την καλή μεταχείριση των ζώων κατά τη διαδικασία παραγωγής κρέατος και προϊόντων κρέατος. Η Σουηδία θεωρεί ότι εξαιρέσεις θα πρέπει να γίνονται μόνον για τα μικρά σφαγεία, για τα οποία οι αποστάσεις μεταφοράς είναι περιορισμένες.

Κανονισμός για τους επίσημους ελέγχους ζωοτροφών και τροφίμων

Το Συμβούλιο και η Επιτροπή συμφωνούν ότι, για να αποφεύγονται οι απολύσεις, η έκδοση του κανονισμού για τους επίσημους ελέγχους ζωοτροφών και τροφίμων θα πρέπει να οδηγήσει στη διαγραφή των αντίστοιχων κανόνων στον κανονισμό για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο, στο μέτρο που οι γενικότεροι κανόνες προβλέπουν εξίσου υψηλό επίπεδο προστασίας της δημόσιας υγείας. Το γεγονός αυτό μπορεί να επηρεάσει ιδίως τις διατάξεις σχετικά με:

- την έγκριση των εγκαταστάσεων, συμπεριλαμβανομένης της έγκρισης υπό όρους,

- τα εθνικά μέτρα εφαρμογής,

- τον καθορισμό των εγγυήσεων που πρέπει να παρέχουν οι αρμόδιες αρχές τρίτων χωρών προκειμένου να εξάγουν τρόφιμα στην Κοινότητα, και

- τους επίσημους ελέγχους για να εξακριβώνεται η συμμόρφωση με τα μικροβιολογικά κριτήρια για την παραγωγή τροφίμων και ειδών διατροφής.

Επιπλέον, το Συμβούλιο και η Επιτροπή συμφωνούν ότι η ημερομηνία εφαρμογής του κανονισμού για τους επίσημους ελέγχους ζωοτροφών και τροφίμων θα πρέπει να είναι όσον το δυνατόν εγγύτερα στην ημερομηνία εφαρμογής του κανονισμού για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης.